Document ID: 32012R0110

IZVEDBENA UREDBA KOMISIJE (EU) št. 110/2012
z dne 9. februarja 2012
o spremembi Priloge II k Odločbi 2007/777/ES in Priloge I k Uredbi (ES) št. 798/2008 glede vnosov za Južno Afriko na seznamih tretjih držav ali delov tretjih držav
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti uvodnega stavka člena 8, prvega pododstavka točke 1 člena 8 in točke 4 člena 8 Direktive,
ob upoštevanju Direktive Sveta 2009/158/ES z dne 30. novembra 2009 o pogojih zdravstvenega stanja živali, ki veljajo znotraj Skupnosti za trgovanje s perutnino in valilnimi jajci ter za njihov uvoz iz tretjih držav (2), in zlasti člena 23(1) in člena 24(2) Direktive,
ob upoštevanju naslednjega:
(1)
Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (3) določa pravila za uvoz v Unijo pošiljk mesnih izdelkov ter pošiljk obdelanih želodcev, mehurjev in črev ter njihov tranzit skozi Unijo in skladiščenje v Uniji, kakor je opredeljeno v Uredbi (ES) št. 853/2004 Evropskega parlamenta in Sveta z dne 29. aprila 2004 o posebnih higienskih predpisih za živila živalskega izvora (4).
(2)
Odločba 2007/777/ES določa tudi sezname tretjih držav in delov tretjih držav, iz katerih so dovoljeni tako uvoz v Unijo, tranzit skozi Unijo in skladiščenje v Uniji, vzorec veterinarskega spričevala in spričevala o zdravstveni ustreznosti ter pravila o poreklu in potrebnih obdelavah za navedene uvožene izdelke.
(3)
Uredba Komisije (ES) št. 798/2008 z dne 8. avgusta 2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (5) določa zahteve za izdajanje veterinarskih spričeval za uvoz v Unijo perutnine, valilnih jajc, enodnevnih piščancev, jajc, prostih specificiranih patogenih organizmov, mesa, mletega mesa in mehansko izkoščenega mesa perutnine, vključno z ratiti in divjimi pticami, jajci in jajčnimi izdelki, ter njihov tranzit skozi Unijo, vključno s skladiščenjem med tranzitom. Navedena uredba določa, da se uvoz navedenega blaga v Unijo opravi le iz tretjih držav, ozemelj, območij ali kompartmentov, ki so navedeni v delu 1 Priloge I k navedeni uredbi.
(4)
Uredba (ES) št. 798/2008 določa tudi pogoje za tretjo državo, ozemlje, območje ali kompartment, da se šteje za prosto visoko patogene aviarne influence (HPAI), in ustrezne zahteve za izdajanje veterinarskih spričeval za blago, namenjeno uvozu v Unijo.
(5)
Aprila 2011 je Južna Afrika obvestila Komisijo o izbruhu visoko patogene aviarne influence (HPAI) na svojem ozemlju. Zato sta bili Odločba 2007/777/ES in Uredba (ES) št. 798/2008 spremenjeni z Izvedbeno uredbo Komisije (EU) št. 536/2011 (6), da so se zagotovili nekateri posebni postopki za uvoz mesnih izdelkov, obdelanih želodcev, mehurjev in črev za prehrano ljudi, pripravljenih iz mesa gojenih ratitov, ter na soncu sušenih mesnih rezin (biltong) in pasteriziranih mesnih izdelkov, narejenih iz mesa gojene pernate divjadi, ratitov in divjih ptic, ali izdelkov, ki tako meso vsebujejo, iz navedene tretje države.
(6)
Poleg tega uvoz v Unijo matičnih in proizvodnih ratitov ter enodnevnih piščancev, valilnih jajc in mesa ratitov ni bil več dovoljen iz celotnega ozemlja Južne Afrike, ki ga zajema Uredba (ES) št. 798/2008, in sicer od dneva potrjenega izbruha HPAI 9. aprila 2011.
(7)
Po začetku veljavnosti Izvedbene uredbe (EU) št. 536/2011 je Južna Afrika Komisiji poslala informacije o sprejetih nadzornih ukrepih in razvoju epidemiološkega stanja v zvezi z izbruhom HPAI. Ukrepi za nadzor in spremljanje bolezni, ki jih je sprejela Južna Afrika, so se šteli kot zadovoljivi za omejitev širjenja bolezni in njeno zadržanje na opredeljenem območju.
(8)
Zato sta bili Odločba 2007/777/ES in Uredba (ES) št. 798/2008 spremenjeni z Izvedbeno uredbo Komisije (EU) št. 991/2011 (7). S to spremembo je bil uvoz v Unijo mesa ratitov in nekaterih mesnih izdelkov iz dela Južne Afrike, za katerega niso bile uvedene omejitve glede zdravstvenega varstva živali (območje ZA-2), ponovno dovoljen. Izvedbena uredba (EU) št. 991/2011 je začela veljati 9. oktobra 2011.
(9)
Po dveh zaporednih spremembah je v različnih delih Priloge II k Odločbi 2007/777/ES zdaj ozemlje ZA-2 Južne Afrike navedeno kot ozemlje, s katerega je dovoljen uvoz v Unijo pošiljk nekaterih mesnih izdelkov, obdelanih želodcev, mehurjev in črev za prehrano ljudi ter na soncu sušenih mesnih rezin (biltong) in pasteriziranih mesnih izdelkov iz perutnine, gojene pernate divjadi, vključno z ratiti, in divjih ptic, ki so bili posebno obdelani, kakor je določeno v navedeni prilogi.
(10)
Poleg tega je ozemlje ZA-2 v delu 1 Priloge I k Uredbi (ES) št. 798/2008 trenutno navedeno kot ozemlje, s katerega je v Unijo dovoljen uvoz mesa ratitov od začetka veljavnosti Izvedbene uredbe (EU) št. 991/2011.
(11)
Dne 13. oktobra 2011 je Južna Afrika obvestila Komisijo o sumu izbruha HPAI na območju, ki se je prej štelo kot prosto navedene bolezni. Prav tako je Južna Afrika obvestila Komisijo, da je zaradi navedenega suma prepovedala odpravo pošiljk mesa ratitov in nekaterih proizvodov iz mesa ratitov, namenjenih v Unijo.
(12)
Dne 14. novembra 2011 je Južna Afrika obvestila Mednarodno organizacijo za zdravje živali (OIE) o izbruhih HPAI zunaj z boleznijo prizadetega območja, kakor ga je opredelila Južna Afrika in kakor je priznano z Izvedbeno uredbo (EU) št. 991/2011. Celotno ozemlje navedene tretje države se zato morda ne more več šteti kot prosto HPAI.
(13)
Ob upoštevanju neugodnega razvoja stanja bolezni v Južni Afriki in v izogib nesporazumom glede blaga, proizvedenega pred potrditvijo nedavnega izbruha HPAI, je primerno spremeniti vnos za Južno Afriko v delu 1 Priloge I k Uredbi (ES) št. 798/2008, da se prepove uvoz mesa ratitov v Unijo in navede datum potrditve prvotnega izbruha HPAI dne 9. aprila 2011 kot „končni datum“ v stolpcu 6A v navedenem delu.
(14)
Poleg tega zaradi izbruha HPAI ozemlje ZA-2 Južne Afrike več ne izpolnjuje pogojev zdravstvenega stanja živali za uporabo „obdelave A“ za blago, narejeno iz mesa gojenih ratitov ali obdelanih želodcev, mehurjev in črev ratitov, namenjenih prehrani ljudi, ali blago, ki vsebuje take proizvode, s seznama v delu 2 Priloge II k Odločbi 2007/777/ES in za uporabo „obdelave E“ za na soncu sušene mesne rezine (biltong) in pasterizirane mesne izdelke, narejene iz mesa perutnine, gojene pernate divjadi, ratitov in divjih ptic, ali izdelke, ki tako meso vsebujejo, s seznama v delu 3 navedene priloge. Navedeni obdelavi ne zadoščata za odpravo tveganj za zdravje živali, povezanih z navedenim blagom. Vnos za Južno Afriko v zvezi z ozemljem ZA-2 v delu 1 Priloge II k Odločbi 2007/777/ES in vnose za Južno Afriko v delih 2 in 3 navedene Priloge je zato treba spremeniti, da se zagotovi njihova primerna obdelava.
(15)
Odločbo 2007/777/ES in Uredbo (ES) št. 798/2008 je zato treba ustrezno spremeniti.
(16)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga II k Odločbi 2007/777/ES se spremeni v skladu s Prilogo I k tej uredbi.
Člen 2
Priloga I k Uredbi (ES) št. 798/2008 se spremeni v skladu s Prilogo II k tej uredbi.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. februarja 2012

Labels: 17
20
0
3
6
18